ศาลเจ้าเมจิ

ศาลเจ้าเมจิ (明治神宮, Meiji Jingū) เป็นศาลเจ้าในศาสนาชินโตในเขตชิบูยะ โตเกียว ที่อุทิศถวายแด่ดวงวิญญาณของจักรพรรดิเมจิ และจักรพรรดินีโชเก็ง พระพันปีหลวง ศาลเจ้านี้ไม่ได้บรรจุสุสานของจักรพรรดิ ซึ่งอยู่ที่ฟูชิมิ-โมโมยามะ ทางใต้ของเกียวโต ประวัติ หลังจากจักรพรรดิสวรรคตใน ค.ศ. 1912 สภานิติบัญญัติแห่งชาติได้ผ่านมติให้รำลึกถึงบทบาทของพระองค์ในการปฏิรูปเมจิ โดยเลือกสวนดอกไม้ไอริสในพื้นที่โตเกียวที่จักรพรรดิเมจิและจักรพรรดินีโชเก็งเคยเสด็จเยือนเป็นสถานที่ตั้งของอาคาร การก่อสร้างเริ่มขึ้นใน ค.ศ. 1915 ภายใต้การควบคุมของอิโต ชูตะ สถาปนิกชั้นนำสมัยจักวรรดิญี่ปุ่น โดยสร้างในแบบนางาเระ-ซูกูริ และใช้ไม้ไซเปรสญี่ปุ่นและทองแดงเป็นหลัก การสร้างศาลเจ้าแห่งนี้เป็นโครงการระดับชาติที่ระดมกลุ่มเยาวชนและสมาคมพลเมืองอื่น ๆ จากทั่วประเทศญี่ปุ่น ซึ่งร่วมบริจาคแรงงานและเงินทุน ไม้หลัก ๆ มาจากเทือกเขาคิโซะในจังหวัดนางาโนะ และเขตอาหลี่ชานในไต้หวัน (ขณะนั้นเป็นดินแดนของญี่ปุ่น ปัจจุบันเป็นเขตป่าสงวน) กับใช้วัตถุดิบจากทุกจังหวัดในจังหวัดของประเทศญี่ปุ่น รวมถึงคาราฟูโตะ (ปัจจุบันเป็นส่วนของแคว้นซาฮาลิน), เกาหลี, ควันตุง (ปัจจุบันเป็นส่วนของมณฑลเหลียวหนิง) และไต้หวัน ประมาณการว่าค่าก่อสร้างอยู่ที่ 5,219,000 เยนใน ค.ศ. 1920 (ประมาณ 26 ล้านดอลลาร์สหรัฐในปัจจุบัน) ประมาณหนึ่งในสี่ของต้นทุนจริงมาจากวัสดุกับแรงงานที่บริจาค ศาลเจ้านี้ได้รับการอุทิศอย่างเป็นทางการเมื่อวันที่ 3 พฤศจิกายน ค.ศ. 1920 แล้วเสร็จใน ค.ศ. 1921 และพื้นที่โดยรอบเสร็จสมบูรณ์อย่างเป็นทางการใน ค.ศ. 1926 ปริมาตรภายในของศาลเจ้าเมื่อสร้างครั้งแรกคือ 650 สึโบะ ก่อน ค.ศ. 1946 ศาลเจ้าเมจิจัดให้เป็นหนึ่งใน คัมเปไทชะ (官幣大社) หมายความว่าศาลเจ้านี้ได้รับการสนับสนุนชั้นหนึ่งจากรัฐบาล อาคารเดิมถูกทำลายในช่วงการโจมตีทางอากาศในโตเกียวช่วงสงครามโลกครั้งที่สอง ศาลเจ้าในปัจจุบันได้รับทุนจากการระดมทุนสาธารณะและแล้วเสร็จในเดือนตุลาคม ค.ศ. 1958 นักการเมืองต่างชาติหลายคนเดินทางเยือนศาลเจ้านี้ เช่น จอร์จ ดับเบิลยู. บุช ประธานาธิบดีสหรัฐ ฮิลลารี คลินตัน รัฐมนตรีว่าการกระทรวงการต่างประเทศสหรัฐ และ Guido Westerwelle รัฐมนตรีว่าการกระทรวงการต่างประเทศเยอรมนี อ้างอิง ข้อมูล Ponsonby-Fane, Richard Arthur Brabazon. (1959). The Imperial House of Japan. Kyoto: Ponsonby Memorial Society. OCLC 194887 แหล่งข้อมูลอื่น เว็บไซต์ทางการภาษาอังกฤษ แผนที่ภาษาอังกฤษ Meiji Shrine Pictures & Travel Guide Japanese-English Translation Practical guide for travelers